Endagiriro y’ekibuga Luweero okuva mu kibuga Kampala. Ekibuga Luweero kiri mu Bukiikakkono bwa Kampala mu buwanvu bwa kkirommita ana mu ttaano ku luguudo olugenda e Gulu oluyitibwa Bombo Road. Bw’oba oyagadde kukozesa ttakisi olinnyira mu ppaaka ya Namayiba mu Kampala wakati. Emmotoka esobola okwambuka ng’edda ku kkubo eridda ku ssettendekero e Makerere eriyitibwa Gadaffi Road olwo ate n’ekwata eridda ku bitaala by’e Makerere. Wano waliwo amakubo okuli eryambuka e Nakulabye ng’ate eddala likomawo mu kibuga. Waliwo ne wooteeri eyitibwa Chez Johnson. Emmotoka eweta n’ekwata ekkubo lya Sir Apollo Kaggwa olwo n’egendera ddala okutuuka e Bwayiise ng’eyita ku Kalyango akatono akayingira Makerere ku mukono ogwa ddyo. Awo era waliwo ebisulo by’abayizi ba Makerere okuli Bascon Hostel n’ebirala. Okuva awo emmotoka etambulira ddala n’esanga ettendekero lya Makerere Business Institute ku ddyo, yiiyo Bwayiise. Oluva e Bwayiise oyolekera ekitundu omuli amakolero amangi nga Riham abakola sooda ssaako amakampuni agasunsula emmwanyi olyoke otuuke e Kawempe we bayita Kuttaano. Emmotoka bw’eva awo eyisa akatale ku kkono, n’etuuka ku kkampuni ya Maganjo Grain Millers ku ddyo mu buwanvu bwa kkirommita nga bbiri. Okuva awo oleega buleezi era mu kkirommita nga ssatu osanga ekitongole kya National Agricultural Research Center e Kawanda ku mukono ogwa kkono. Akabuga akaddako awo kayitibwa Kawanda. Oluva e Kawanda, oddako akabuga akatonotono akalala akayitibwa Matugga. Okuva awo, emmotoka egendera ddala okutuuka e Bbombo awali enkambi enkulu ey’amagye ga Uganda we bayita ku mmayiro abiri mu emu. Awo wennyini era we wali ekkubo ery’ettaka erigenda ku ttendekero lya Ndejje University ku kkono naye ggwe oleega buleezi yogaayoga ku ssomero ly’Omuzira mu Bazira erya secondary eriyitibwa Saint Peter’s Bbombo Kalule era oluva awo odda mu kabuga Kalule. Wano nno waliwo amakubo okuli eridda e Baamunaanika ku ddyo so ng’ate eddala lidda Nakaseke ku kkono nga liyita ku kitebe kya Kkangaaawo e Bbowa. Oluva e Kalule oyolekera n’osanga obwalo nga Busula, Kibisi ne Kikoma olyoke otuuke mu kabuga Wobulenzi akali mu kkirommita nga emu okuva e Kikoma. Mu Wobulenzi m ulimu amasomero amanene mangi okugeza Mulusa Academy, Wobulenzi Parents’ School, Katikamu Secondary School n’amalala kyokka ate we wali amakubo okuli eridda e Baamunaanika ku ddyo ng’ate ku kkono obeera ogenda Nakaseke. Bw’ova e Wobulenzi ne weeyongerayo kkirommita nga nnya obeera otuuse mu kibuga Luweero wabula ng’osooka kuyita mu bitundu okuli Katikamu, Butanza, Lukomera ne Naluvule.